Peter Hagerstein

Peter Hagerstein (født omkring 1757, død 1810) var en svensk sjømann. Han var på Tahiti mellom 1793 og 1810 og ble en viktig mellommann mellom britiske misjonærer og Pomare II av Tahiti.«Hagerstein, Peter (ca. 1757-1810», i Robert D. Craig: Historical Dictionary of Polynesia, 3. utgave, Lanham: Scarecrowe Press, 2011, s. 111.

Etternavnet oppgis i ulike varianter, både som Hagerstein og Haggerstein. En forfatter antar at navnet egentlig har vært Pehr Hagersten.Moyne, Ernest J.: «Henry Adams and Peter Haggerstein», Scandinavian Studies, bd. 45, nr. 3, 1973, s. 213. Kapteinen på det britiske skipet «Duff», som kom til Tahiti i mars 1797, rapportert at han kom fra Helsingfors i svensk Finland og at han gikk under navnet Peter the Swede. Hagerstein var sjømann om bord på HMS «Daedalus», som var med i George Vancouvers ekspedisjon. I februar 1793, da skipet var på veg fra vestkysten av Nord-Amerika til New South Wales, hoppet han av og slo seg til på Tahiti. En annen svenske, Andrew Lind, hadde også slått seg til på Tahiti omtrent på samme tid.

Hagerstein lærte seg tahitisk og var mellommann mellom tahitierne og europeiske besøkende og misjonærer fra London Missionary Society. Han levde sammen med en tahitisk kvinne ved navn Tanno Manno, som også kunne hjelpe misjonærene med å lære tahitisk. Hagerstein var tolk, forhandler og kjentmann, og fulgte ved en anledning misjonærer på reiser til Selskapsøyene og Marquesasøyene. Pomare II av Tahiti engasjerte ham som skytter i krigen mot rivaliserende høvdinger.Moyne, s. 214. Hagerstein var også aktiv i handelen med svinekjøtt mellom Tahiti og New South Wales.

 Referanser 

 Litteratur 
 Moyne, Ernest J.: «Henry Adams and Peter Haggerstein», Scandinavian Studies, bd. 45, nr. 3, 1973, s. 213–222

Kategori:Svenske sjøfolk
Kategori:Personer fra Helsingfors
Kategori:Fødsler i 1757
Kategori:Dødsfall i 1810